Helyreállítási és Rezilienciaépítési Eszköz – Kommunikáció és láthatóság A Helyreállítási és Rezilienciaépítési Eszközről szóló rendelet 34. cikke meghatározza a tagállamokra és a helyreállítási és rezilienciaépítési tervekre vonatkozó kommunikációs követelményeket. Kifejti, hogy a tagállamoknak fel kell tüntetniük az uniós finanszírozás eredetét és biztosítaniuk kell annak láthatóságát, többek között az Unió emblémájának és „Az Európai Unió általi finanszírozásban részesült – NextGenerationEU” szövegű finanszírozási nyilatkozat feltüntetésével, valamint hatékony és arányos módon célzott tájékoztatást kell nyújtaniuk többféle célközönségnek, köztük a médiának és a nyilvánosságnak. E követelményeket a Bizottság által a Helyreállítási és Rezilienciaépítési Eszköz keretében támogatásban részesülő valamennyi tagállammal aláírt finanszírozási megállapodások is tartalmazzák, a tagállamok pedig a helyreállítási és rezilienciaépítési tervekben határozták meg kommunikációs stratégiájukat. A tagállamok számos intézkedést hoztak a Helyreállítási és Rezilienciaépítési Eszköz keretében nyújtott támogatás láthatóságának biztosítása érdekében. Ez a következőket foglalja magában: a Helyreállítási és Rezilienciaépítési Eszközzel foglalkozó nemzeti honlapok indítása; a vonatkozó helyreállítási és rezilienciaépítési tervek közzététele, valamint a helyreállítási és rezilienciaépítési tervekben felvázolt kommunikációs stratégiák végrehajtása. A tagállamok (és a végső kedvezményezettek) is feltüntetik a megfelelő finanszírozási nyilatkozatokat, adott esetben az Unió emblémájával együtt. A Bizottság rendszeresen iránymutatást nyújt a tagállamoknak, és továbbra is támogatja a Helyreállítási és Rezilienciaépítési Eszköz láthatóságának növelésére irányuló erőfeszítéseiket. A helyreállítási és rezilienciaépítési eredménytábla elindítása mellett a Bizottság létrehozta a Helyreállítási és Rezilienciaépítési Eszköz honlapját), amely a nemzeti helyreállítási és rezilienciaépítési terveket is bemutatja, és a megfelelő nemzeti honlapokra mutató hivatkozásokat tartalmaz. A Bizottság az INFORM EU-hálózat keretében (az uniós forrásokból finanszírozott uniós és tagállami projektek – köztük a Helyreállítási és Rezilienciaépítési Eszköz – kommunikációjáért felelős kommunikációs referensek uniós szintű hálózata) rendszeresen megvitatja a tagállamokkal a Helyreállítási és Rezilienciaépítési Eszköz témáit is. A Bizottság az INFORM EU keretében öt célzott szakmai tanácsadást szervezett, hogy tanácsot adjon a tagállamok szakértőinek, és lehetővé tegye a bevált gyakorlatok cseréjét a Helyreállítási és Rezilienciaépítési Eszköz kommunikációjával és láthatóságával kapcsolatos konkrét kérdésekben. A Bizottság továbbá a tagállamokkal együtt olyan közös rendezvényeket is szervez, amelyek a Helyreállítási és Rezilienciaépítési Eszköz által támogatott projektek európai dimenzióját emelik ki. Különös figyelmet érdemelnek az éves rendezvények, amelyek kulcsfontosságú kommunikációs alkalmat jelentenek, ahol az intézmények, az érdekelt felek (különösen a szociális partnerek és a civil társadalom), valamint a Helyreállítási és Rezilienciaépítési Eszközből nyújtott támogatások kedvezményezettjei találkoznak, hogy megvitassák a helyreállítási és rezilienciaépítési terv végrehajtásának előrehaladását és aktuális helyzetét. Négy éves rendezvényre már 2022-ben sor került (EE, LV, MT és PT), míg a többi rendezvényre ősszel kerül sor. A Bizottság képviseletein az európai szemeszterrel foglalkozó tisztviselők központi szerepet játszanak az éves rendezvények szervezésében és általában véve a tagállamokban folytatott kommunikációs együttműködés előmozdításában. Emellett a Bizottság rendszeresen meghívja a helyi médiát a kifizetési kérelmek feldolgozásával kapcsolatos tájékoztató ülésekre, hogy a Bizottság értékelésével kapcsolatos valamennyi lehetséges kérdésre választ adjon. Végül a Bizottság elindította a NextGenEU vállalati kommunikációs kampányt, hogy Európa-szerte felhívja a figyelmet a helyreállítási terv alkalmazási körére és célkitűzéseire. A 2021 tavaszán indított kampány hamarosan nagyobb hangsúlyt fektet majd a NextGenerationEU által finanszírozott projektek konkrét előnyeinek kommunikációjára az egyes tagállamokban.